[Honorius Episcopus servus servorum Dei dilecto filio Abbati sancti Bertini, et Monachis, salutem et Apostolicam Benedictionem. Pax Ecclesiæ, fratrum concordia, Religionis unitas ima supernis, et terrenis sociare cœlestia consuevit. Vos igitur unanimiter divino famulatui mancipatos ex Religiosa devotione Deo et hominibus placere. Paternæ caritatis debito congaudemus. Hoc siquidem non meritis aut vestræ credatis imputandum prudentiæ, sed Deo et sollicitudini Cluniacensis Ecclesiæ ascribatis, cui videlicet à nostris antecessoribus est injunctum ut Religionem in vestro Monasterio institueret et servaret: quod divina favente clementia, et in temporalibus, et in spiritualibus etiam magnum contulit incrementum. Unde mandamus vobis atque præcipimus, ut sine contradictione ad carissimi filii Petri Clun. Abbatis subjectionem et obedientiam humiliter redeatis: Tu verò, fili Abba, infra quadraginta dies post harum acceptionem litterarum supplici devotione ad Cluniacense Monasterium pergens, Abbati obedientiam promittas, et eidem Monasterio remota omni occasione professionem facias. Quod si contemptor extiteris, beati Petri et nostram indignationem incurres. Datum Lateranis.]